'Joost het privaatlewe in openbaar gehou' | Maroela Media
Die oud-springbok Joost van der Westhuizen kan nie op sy reg tot privaatheid staatmaak om die publikasie van 'n boek oor hom en eksvrou, Amor Vittone, te keer nie, het die hooggeregshof in Pretoria Woensdag gehoor.
Frank Snyckers SC, namens die joernalis Gavin Prins en Random House Struik, sê Van der Westhuizen het sy privaatlewe in die openbaar gehou. Hy sê Van der Westhuizen kon nie bewys dat Prins se boek Joost & Amor sy reg op privaatheid, waardigheid of lewe sal skend nie. Van der Westhuizen het motorneuronsiekte (MNS) en is tans in 'n rolstoel. Van der Westhuizen wil 'n interdik kry om die verspreiding van die boek te keer. Prins sê 10 000 eksemplare van die boek is reeds gedruk en was op pad om versprei te word toe Van der Westhuizen die aansoek gebring het. Van der Westhuizen beskuldig Prins daarvan dat hy "sensasie soek rondom die omstandighede van 'n sterwende man." Van der Westhuizen sê hy het steeds die reg op privaatheid ondanks die feit dat hy 'n bekende is. "'n Boek oor my lewe, in die lig van my huidige omstandighede met 'n vervreemde vrou en twee jong kinders, sit my onder druk en veroorsaak spanning in my lewe. Die feit dat ek die aansoek moes bring veroorsaak reeds onnodige spanning in my lewe. Die boek het reeds 'n negatiewe invloed op my gesondheid. Die effek hiervan is dat ek minder dae sal hê om saam my kinders te spandeer en geen reg of voorreg kan sterker as dit wees nie."
Snyckers voer aan dat Van der Westhuizen enige stres as gevolg van die boek kan vermy deur dit nie te lees of daaroor te praat nie. Hy sê Van der Westhuizen is 'n openbare figuur wat die media die hof gemaak het en elke aspek van sy lewe openbaar gemaak insluitend sy siekte. Snyckers sê hy kan nie kla dat sy privaatheid geskend word wanneer hy self die dinge wat privaat is openbaar gemaak het nie. Volgens Prins het Vittone 'n drie uur lange onderhoud aan hom toegestaan en haar samewerking met die boek gegee. Regter Eberhard Bertelsmann sal Vrydagoggend uitspraak lewer in die saak.
Die skrywer en samewerker/s van die boek behoort hulle te skaam dat hulle wil munt slaan en sensasie soek uit 'n sterwende man se verlede. Maak nie saak wie dit is en wat hy gedoen het. Dis absoluut wreed en genadeloos. Gee tog die man rus en vrede om sy laaste dae met sy kinders en dierbares te geniet. Die bietjie geld wat hulle gaan verloor met die boeke wat reeds gedruk is, is niks in vergelyking met Joost se sielerus. Maar nouja, deesdae gaan alles net oor geld en 'n mens se lewe is niks werd. Al my simpatie… Lees meer »
Ek stem saam dat sulke boeke uiters swak is. Maar dit maak geld, want mense lees dit. En Joost weet dit want hy het self so boek gekryf waarin hy self al sy privaatheid bekend gemaak het. En hy het baie geld gemaak daarmee.
In watter heelal is die ok om geld te maak uit iemand anders se lewe….ag nee sies…
Het Prins nou rerig niks anders om oor te skinder en homself besig te hou nie ? Kan dit nie glo nie .. My hart gaan so uit na daai familietjie na wat hul al alles deur is. Dit sal nogal goeie idee wees as iemand bietjie boek skryf oor Prins en al sy manewales – " he is no angel" en bietjie sy vuil wasgoed in die publiek was en die bordtjies bietjie verhang – HOE sal hy daaroor voel ? Mense moet net saamstaan en daai boek boikot sou dit gebeur dat hy die "reeds" gedrukte eksemplare mag… Lees meer »
Ek wil darem net my eie mening soos hierbo genoem uitbrei. Ek kies nie kant vir die Prins ou nie. Ek dink ook dit is baie swak om so boek te skryf. Ek sal hom nie lees nie. Ek lees jare reeds geen berig in enige koerant as Joost se naam bo aan verskyn nie.